Scrutinul majoritar uninominal 

Notă introductivă 

Legile electorale, adică acelea care stabilesc modurile de scrutin, au mai întâi funcţia de a reglementa drepturile electorale ale cetăţenilor şi, apoi, procedura după care aceştia îşi aleg reprezentanţii în organele reprezentative. Un sistem electoral este deci strâns legat de democraţie, întrucât exprimă valorile acesteia, constituindu-se astfel într-un indicator al caracterului democratic al unei societăţi şi, totodată, el contribuie la fortificarea democraţiei. 

Deşi realităţile şi procedurile sunt extrem de variate de la ţară la ţară, se poate totuşi afirma că există grosso modo două moduri de scrutin fundamentale, din care se formează, prin combinarea unor elemente, toate celelalte sisteme electorale. Există deci o mare varietate a sistemelor electorale reale, şi aceasta pentru simplul motiv că nici un mod de scrutin nu este perfect. Fie că este vorba despre sistemul proporţional, fie de cel majoritar, în varianta cu un tur sau în cea cu două tururi de scrutin, fie chiar de oricare din combinaţiile cunoscute sub numele de sisteme mixte, nici unul din acestea nu poate rezista tuturor criticilor. Fiecare, deci, are şi avantaje şi dezavantaje, evaluarea acestora, în context naţional, marcând opţiunea pentru unul sau altul. În ce măsură există o congruenţă între condiţiile interne ale unei ţări şi opţiunea pentru un anume mod de scrutin este dificil să se aprecieze. Adevărul este că partidele care controlează parlamentul unei ţări sunt suverane în alegerea sistemului electoral. Se poate deci presupune, cu temei, că partidele nu aleg modul de scrutin independent de avantajele şi dezavantajele care decurg pentru ele din această opţiune. 

În continuare vom face o caracterizare succintă a sistemelor majoritare, vom defini, pe scurt, tipurile de scrutin majoritar uninominal, pentru ca apoi să revenim cu detalii privind avantajele şi neajunsurile aplicării scrutinului uninominal în unele state. 

Sistemele majoritare

Scrutinul majoritar este cel mai vechi mod de scrutin şi, totodată, cel mai utilizat. Potrivit datelor Uniunii Interparlamentare, nu mai puţin de 83 de state au la baza legilor lor electorale acest sistem de alegere. Vechimea şi răspândirea acestui mod de scrutin se datorează simplităţii sale: într-o circumscripţie, candidatul care obţine majoritatea voturilor este declarat ales. Simplitatea, în materie electorală, este într-adevăr un atu, pentru că măreşte gradul de înţelegere a procesului electoral în rândul electoratului şi, pe deasupra, permite un eficient control social al alegerilor, avantaje extrem de importante. Însă, cel mai important avantaj al acestui mod de scrutin rămâne legătura pe care o instituie între ales şi alegător. În plus, acest tip de scrutin are, din punct de vedere al imparţialităţii, un avantaj istoric, întrucât el a fost utilizat încă înainte ca partidele politice să fi apărut şi, deci, să fi concurat în alegeri. 

Analiştii politici semnalează şi analizează defectele, reale şi potenţiale, ale scrutinului majoritar. Astfel, teoretic, prin intermediul acestui mod de scrutin, un partid poate ajunge la o covârşitoare majoritate parlamentară în condiţiile unor victorii la limită la nivelul fiecărei circumscripţii, opoziţia riscând într-o atare situaţie să nu fie reprezentată, deşi pentru ea au votat – să zicem – 49% din electorat. La fel, un partid poate obţine majoritatea parlamentară câştigând la limită în majoritatea circumscripţiilor, dar având la nivel naţional un număr de voturi mai mic decât partidul de opoziţie. Se poate întâmpla, şi aceasta nu mai este o situaţie ipotetică, ca raportul de voturi obţinute de cele două partide să nu se regăsească în raportul de mandate obţinute. În sfârşit, acest procedeu electoral exclude din reprezentanţa naţională – prin bipartidismul pe care îl cultivă – partea cetăţenilor care şi-au dat votul formaţiunilor mai mici. Pentru aceste motive, modul de scrutin majoritar este considerat de unii politologi ca fiind nedrept. 

Se cuvine totuşi arătat că, în practica politică, legile electorale au prevederi în măsură să înlăture cel puţin unele din efectele absurde de genul celor amintite mai sus. Pentru aceasta, însă, legile adoptate se abat de la pura doctrină a modului de scrutin majoritar, admiţând o formulă mixtă. 

Desigur, scrutinul majoritar nu este la fel în toate statele; de altfel, nu sunt două state care să aibă absolut aceleaşi reglementări în materie electorală. În esenţă, totuşi, se pot identifica trei mari tipuri de scrutin majoritar, în situaţia circumscripţiei cu un singur mandat. 

Scrutinul majoritar uninominal cu un singur tur. În cadrul acestui tip, candidatul care obţine cel mai mare număr de voturi este ales, indiferent dacă este vorba de majoritate absolută sau relativă. Cu alte cuvinte, cu un procentaj redus, să presupunem de 20, un candidat poate să câştige mandatul parlamentar pus în joc, dacă nici un alt contracandidat nu obţine mai mult. Această situaţie este mai degrabă teoretică; cum în realitate acest mod de scrutin se corelează cu bipartidismul, şansa reală de a câştiga cu un asemenea procentaj este destul de redusă. 

Scrutinul majoritar uninominal cu două tururi. Conform acestei modalităţi de votare, candidatul trebuie să obţină cel puţin jumătate plus unu din voturile exprimate pentru a fi ales. În condiţiile în care nici un candidat nu reuşeşte să culeagă din primul tur majoritatea absolută a sufragiilor, se procedează la al doilea tur. În acest caz, sunt două feluri de reglementări electorale: fie este suficientă majoritatea simplă în turul secund, fie, mai frecvent, se procedează la balotaj între primii doi candidaţi clasaţi după numărul de voturi obţinut în primul tur, câştigătorul având nevoie de majoritatea absolută de sufragii pentru a fi ales.
Scrutinul preferenţial sau alternativ. Prin acest tip de scrutin se combină într-un singur tur efectele celor două tururi de scrutin cu majoritate absolută. Alegătorii îşi exprimă opţiunea pentru un singur candidat, dar, totodată, îşi exprimă preferinţa, într-o ordine descrescătoare, pentru ceilalţi candidaţi. Dacă nici unul dintre candidaţi nu a obţinut majoritatea absolută la primul tur, atunci candidatul cu cel mai mic număr de voturi este eliminat, iar voturile obţinute de acesta sunt repartizate la ceilalţi candidaţi. Operaţia continuă până când unul din candidaţi obţine majoritatea absolută necesară. 

Votul alternativ este, actualmente, un sistem electoral mai puţin obişnuit, el fiind folosit doar în Australia şi, într-o forma modificată, în Nauru. În ultima vreme, acest tip de scrutin a început să fie privit ca cea mai buna alternativă la sistemul uninominal cu un singur tur aplicat în Marea Britanie. 

Un avantaj al acestui sistem ar consta în faptul că transferul de voturi permite susţinătorilor acelor candidaţi, care au şanse relativ mici să câştige, să influenţeze, prin înşiruirea de preferinţe, alegerea unui candidat cu majoritate de voturi. De aceea, scrutinul alternativ a fost adesea considerat ca fiind cel mai bun sistem electoral în cadrul societăţilor profund neomogene, candidaţii fiind nevoiţi să vâneze nu doar voturile simpatizanţilor proprii, ci şi pe cele ale electorilor în a căror ordine de preferinţe ei se află pe locul secund. 

Scrutinul alternativ prezintă, însă, şi o serie de dezavantaje. În primul rând, numărătoarea voturilor este extrem de greoaie şi, întrucât ea operează în circumscripţiile cu un singur mandat, dă naştere la rezultate disproporţionate, în comparaţie cu sistemul reprezentării proporţionale. 

În al doilea rând, s-a dovedit că scrutinul alternativ nu este funcţional în circumscripţiile mari, cu mai multe mandate. 

În cazul circumscripţiei cu mai multe mandate, scrutinul majoritar cunoaşte două tipuri principale: scrutinul de listă şi scrutinul majoritar plurinominal, asupra cărora nu vom insista aici, întrucât nu fac obiectul lucrării de faţă. 

Influenţa scrutinului majoritar uninominal asupra sistemelor de partide

Scrutinul majoritar uninominal şi bipartidismul
Aparent, modurile de scrutin au funcţia de a institui reguli după care voturile sunt transformate în mandate. Indiscutabil că acesta este primul lor rol şi, din punct de vedere strict tehnic, juridic, este chiar unicul. Cu toate acestea, în doctrină, s-a impus observaţia că modurile de scrutin au consecinţe mult mai ample, care depăşesc cu mult operaţia eminamente tehnică de transformare a sufragiilor în mandate. Ele produc efecte sesizabile atât asupra partidelor, silindu-le să adopte strategii adecvate, eficiente, cât şi asupra votului alegătorilor. 

Cei care au insistat mai mult asupra acestor efecte „secundare”, dar controlabile, au fost susţinătorii scrutinului majoritar, punând în evidenţă că acesta are o implicaţie certă asupra reducerii considerabile a numărului de partide şi asupra asigurării stabilităţii guvernamentale. 

Independent de modul de scrutin, independent chiar de existenţa vreunui mod de scrutin, viaţa politică cunoaşte o dinamică duală, constând, pe scurt, în a opune susţinătorii puterii adversarilor ei. Dinamica dualistă nu ţine deci de modul de scrutin, ci de natura politicului, poate chiar a socialului; tocmai de aceea, modul de scrutin poate să favorizeze sau să estompeze această tendinţă duală. În primul caz, se ajunge la un sistem bipartid, în care două mari partide, mereu aceleaşi, cel puţin pe o perioadă lungă de timp, alternează la putere, de fiecare dată având majoritatea absolută de mandate. Marea Britanie, Canada, Statele Unite, Noua Zeelandă corespund acestui concept de bipartidism. Or, toate aceste ţări anglo-saxone au adoptat cu  mult timp în urmă scrutinul uninominal cu un singur tur. Mai mult, pe o perioadă lungă de timp, ele au fost singurele care l-au practicat. Australia, câtă vreme a folosit scrutinul uninominal cu un tur, a avut un sistem bipartid pur. De când a trecut la scrutinul unipersonal alternativ pentru alegerea Camerei Deputaţilor, ea s-a îndepărtat de bipartidismul de tip britanic: ea are acum două mari partide, Laburist şi Liberal, care alternează la putere, şi un mic partid de dreapta, Partidul Patriei, aliat permanent al Partidului Liberal. Pentru susţinătorii scrutinului uninominal cu un tur, acestea sunt dovezi certe că bipartidismul se fundamentează, cel puţin în anumite condiţii sociopolitice, pe sistemul electoral preferat de ei. Acesta ar determina alegătorii să îşi dea votul cu chibzuinţă, adică unuia din cele două mari partide. Avantajele celor două mari partide, îndeosebi pentru partidul cel mai puternic, sunt şi mai evidente, dacă luăm în considerare că acest tip de scrutin transformă, în cele din urmă, o majoritate simplă sau relativă de voturi, într-o majoritate parlamentară absolută. 

Dacă exemplele din lumea anglo-saxonă confirmă aşteptările susţinătorilor ideii că scrutinul uninominal conduce societatea politică la sistemul bipartid, există, în schimb, şi alte exemple care infirmă aceste aşteptări. O atare situaţie poate fi găsită chiar în istoria electorală a României. În perioada 1919-1926, în Transilvania şi Bucovina s-a folosit modul de scrutin majoritar uninominal. Nu s-a făcut însă observat nici un efect al acestuia asupra sistemului de partide sau asupra morfologiei partizane româneşti. Prin urmare, putem conchide că dacă o societate nu îndeplineşte condiţiile favorabile bipartidismului, modalitatea de scrutin singură nu are forţa de a-l impune. 

În sfârşit, scrutinul uninominal cu un singur tur nu este singurul susceptibil să favorizeze un sistem bipartid. Mecanismul prin care scrutinul uninominal cu un tur facilitează stabilirea sistemului bipartid (supra-reprezentarea în mandate a celor două principale partide, şi îndeosebi a primului) este inclus şi în alte moduri de scrutin: scrutinul plurinominal şi scrutinul proporţional. 

Scrutinul majoritar uninominal  cu două tururi şi alianţele dintre partide

Conceput pentru a înlătura arbitrariul sau abuzul prin care scrutinul uninominal cu un tur transformă majoritatea relativă de voturi în majoritate absolută de mandate, scrutinul majoritar uninominal în două tururi s-a dorit a fi mai just sau, cel puţin mai respectuos cu voinţa electorală. Cu toate că din punct de vedere al echităţii electorale, acest tip de scrutin aduce o îmbunătăţire, puţine state l-au adoptat pentru alegerile legislative. Există însă un stat democratic, care l-a utilizat cu perseverenţă în istoria sa, deşi nu exclusiv (mai puţin la alegerile legislative din 1940 şi 1958), şi anume Franţa. 

Acest mod de scrutin a fost folosit şi de Germania, înaintea primului Război Mondial, pentru desemnarea reprezentaţilor. Trebuie totuşi arătat că scrutinul uninominal cu două tururi este utilizat de multe state, printre care şi România, pentru alegerile prezidenţiale şi în alegerile locale. 

Cerinţele celui de al doilea tur de scrutin impun strategia alianţelor de partide. Aşa se face că acest tip de scrutin implică un sistem în care se combină existenţa unui număr important de partide cu o tendinţă dualistă. Candidaţii celor două mari partide care se califică în turul secund reprezintă cele două mari tendinţe de opinie, care, la rigoare, acoperă societatea; sistemul electoral exercită deci o evidentă presiune ca, în situaţiile în care se impune cel de-al doilea tur, partidele politice să se alinieze de-a lungul a doi vectori. Partidele, dacă vor să fie competitive, nu au altă şansă decât alianţele, pentru că logica sistemului electoral constrânge în această direcţie. 

Aşa cum am mai arătat, nici un mod de scrutin nu este perfect; nici scrutinul uninominal cu două tururi nu face excepţie de la această regulă. Dacă efectele benefice ale acestuia sunt deja evidente, constând în mod esenţial în impactul lui coalizator, defectele sunt reductibile la acelaşi mecanism. 

Astfel, în nevoia lor de a stabili coaliţii, partidele ajung uneori să stabilească alianţe nefireşti, în sensul că partide care fac din valorile democraţiei crezul lor politic ajung să se alieze cu altele, al căror ataşament la aceste valori este incert, nesigur, dacă nu potrivnic. 

Aplicarea scrutinului majoritar uninominal 

Marea Britanie 

Scrutinul majoritar uninominal cu un singur tur, cunoscut în Marea Britanie sub numele de „First Past the Post”, este utilizat pentru alegerea Camerei Comunelor. Aşa cum am mai arătat, acest sistem presupune existenţa unui singur loc pentru care s-au organizat alegerile, iar alegătorii vor vota câte un singur candidat din fiecare circumscripţie electorală. Mandatul este obţinut de acel candidat care a primit cele mai multe voturi din partea electoratului. 

În Marea Britanie, sistemul majoritar uninominal cu un singur tur, cunoscut încă din sec. al XIII-lea,  a început să fie folosit pe scară largă, pentru alegerile parlamentare abia din 1884-1885, la 50 de ani de la First Reform Act din 1832, care a marcat începuturile democraţiei reprezentative în Marea Britanie. Până în 1867, majoritatea membrilor Camerei Comunelor erau aleşi în circumscripţii cu două mandate, pe baza listelor blocate, pentru ca prin Second Reform Act din 1867 să se introducă sistemul votului limitat. 

Trebuie specificat faptul că Irlanda de Nord foloseşte un sistem electoral diferit, care pare să combine avantajele sistemului uninominal cu cele ale sistemului proporţional, şi anume votul unic transferabil. Acest sistem dă alegătorilor posibilitatea să voteze candidaţi particulari, nu liste, păstrând totodată o bună reprezentare prin faptul că alegătorii îşi exprimă câteva opţiuni, dintre care cel puţin una se va regăsi în rezultatele finale. 

În Marea Britanie, „First Past the Post” se desfăşoară într-o zi lucrătoare a săptămânii, de regulă joi, în cadrul unor circumscripţii de mici dimensiuni, a căror întindere se modifică periodic, în funcţie de mişcările demografice.
 Dacă în vreuna din circumscripţii un candidat nu are concurent, atunci acesta este declarat ales fără scrutin. 
Marea Britanie este divizată în 659 de circumscripţii, fiecare având cam acelaşi număr de electori. Candidatul ales reprezintă populaţia din circumscripţia în care a candidat. În momentul în care se cunosc rezultatele alegerilor din toate circumscripţiile, partidul care a obţinut cele mai multe voturi va forma Guvernul, iar liderul celui mai mare partid va deveni Prim Ministru. 

Avantajele sistemului „First Past the Post”
· Electorilor le este mult mai uşor să aleagă între două partide principale. Dezavantajele create în cadrul acestui tip de scrutin pentru partidele mai mici fac ca sistemul de partide să se bazeze pe un partid de stânga şi unul de dreapta, care alternează la putere. 

· Scrutinul uninominal cu un singur tur dă naştere guvernelor minoritare. Guvernele de coaliţie reprezintă mai degrabă excepţia decât regula, datorită aşa numitelor „locuri bonus” acordate celui mai mare partid: dacă un partid câştigă, de ex. 45% din sufragiile naţionale, el va deţine 55% din locuri. 

· Acest sistem dă naştere unei opoziţii parlamentare coerente. Teoretic, reversul unui guvern minoritar puternic constă în acordarea de locuri suficiente opoziţiei, pentru ca aceasta să poată îndeplini un rol de control şi să se poată prezenta ca o reală alternativă la guvernare. 

· Acest tip de scrutin exclude partidele extremiste de la reprezentarea parlamentară, exceptând situaţia în care simpatizanţii unei atare formaţiuni politice ar fi concentraţi geografic. 

· Sistemul „First Past the Post” stabileşte o legătură strânsă între alegători şi membrii parlamentului. Reprezentând zone geografice bine definite, aleşii pot cunoaşte mai bine doleanţele alegătorilor şi, astfel, reprezentarea este mult mai bună. 

· Permite electorilor să aleagă între oameni şi nu între partide, de aici şi posibilitatea unei mai bune cunoaşteri a candidaţilor de către electorat.

· Se acordă o şansă candidaţilor independenţi extrem de cunoscuţi. 

· În sfârşit, acest sistem este apreciat pentru faptul că este simplu de înţeles şi simplu de aplicat.
Dezavantajele sistemului „First Past the Post”
· Exclude partidele mici de la o reprezentare corectă, în sensul că o formaţiune politică care a câştigat aproximativ 10% din sufragii, ar trebui să obţină aproape 10% din locurile din parlament.

· Exclude minorităţile de la o reprezentare corectă: ca regulă generală, în cadrul acestui tip de scrutin, partidele desemnează candidatul care are cele mai mari şanse să câştige.

· Exclude femeile de la reprezentarea în parlament. Femeile au puţine şanse să fie desemnate pentru a candida în alegeri de către partide în care predomină bărbaţii. 

· Încurajează dezvoltarea partidelor etnice; în anumite situaţii, „First Past the Post” poate încuraja partidele să îşi fundamenteze campaniile şi platformele politice pe concepte ostile de etnicitate, rasă sau apartenenţă la un anumit grup regional. 

· „First Past the Post” duce la apariţia fiefurilor regionale. Acest lucru se întâmplă în acele provincii sau districte în care locurile sunt câştigate de un singur partid. Această problemă s-a pus mai acut în Canada. 

· Generează o mare risipă de voturi: este vorba despre acele sufragii care nu duc la alegerea vreunui candidat. 

· Scrutinul uninominal cu un singur tur nu este receptiv la schimbările în opinia publică. În unele democraţii, în cadrul sistemului „First Past the Post”, o scădere a voturilor la nivel naţional, pentru un partid, de la 60% la 40%, ar echivala cu o diminuare a locurilor deţinute de la 80% la 60%, ceea ce nu i-ar ameninţa poziţia dominantă.

· Facilitează manipularea circumscripţiilor electorale. 

Franţa 

Legea electorală s-a pronunţat, după Ordonanţa din 13 octombrie 1958, în favoarea scrutinului uninominal majoritar cu două tururi. 

Rezultatele alegrilor pot fi decisive din primul tur, dacă sunt îndeplinite următoarele condiţii: unul din candidaţi a obţinut majoritatea absolută a sufragiilor şi aceste sufragii reprezintă cel puţin un sfert din numărul electorilor înscrişi. 

Dacă aceste două condiţii nu sunt îndeplinite, atunci, în sâmbăta următoare, este organizat un al doilea tur de scrutin. În cadrul celui de al doilea tur, este considerat ales candidatul care a obţinut majoritatea relativă a sufragiilor. În caz de egalitate, obţine mandatul candidatul mai învârstă. Pentru a rămâne în luptă în turul al doilea, candidaţii trebuie să fi obţinut în primul tur cel puţin 12,5% din sufragiile exprimate. Această dispoziţie „tehnică” a legii electorale a consolidat tendinţa spre bipolarizare, astfel încât duelurile stânga – dreapta s-au generalizat, aleşii învingând, de regulă, cu majoritate absolută. În situaţia în care, în primul tur de scrutin, doar un candidat a obţinut pragul de 12,5%, legea permite următorului clasat să participe totuşi la alegeri în al doilea tur.

 A fortiori, această dispoziţie a legii se aplică şi în cazul în care nici un candidat nu a obţinut pragul de 12,5%, în sensul că primii doi clasaţi se pot prezenta în turul al doilea. 

Avantaje

Scrutinul uninominal cu două tururi permite alegătorilor să voteze a doua oară pentru candidatul preferat sau să îşi schimbe opţiunea în turul secund. Din acest punct de vedere se aseamănă cu scrutinul preferenţial sau alternativ.

În al doilea rând, acest sistem electoral favorizează comasarea de interese diverse în spatele candidaţilor de succes din primul tur, încurajând negocierile dintre partide şi candidaţi. 

Un alt avantaj ar consta în aceea că partidele şi electoratul pot reacţiona la schimbările intervenite în peisajul politic, între primul şi al doilea tur de scrutin. 

Dezavantaje

Un prim dezavantaj al acestui sistem ar fi acela că el exercită o presiune considerabilă asupra organizatorilor alegerilor, pentru desfăşurarea celui de al doilea tur, imediat după primul, ceea ce implică şi costuri semnificative.

Pe de altă parte, majoritatea dezavantajelor sistemului „First Past the Post” se pot aplica şi scrutinului uninominal cu două tururi. Cercetările au arătat că, dintre toate democraţiile occidentale, Franţa produce cele mai disproporţionate rezultate în alegerile parlamentare. 

� În Anglia, Scoţia, Ţara Galilor şi Irlanda de Nord, sarcina stabilirii circumscripţiilor electorale este încredinţată comisiilor independente (boundary commissions), aflate sub autoritatea Speaker-ului Camerei Comunelor.

